‹‹የአዋጁን ድንጋጌዎች ለዜጎች ጥቅምና ለአገር ደህንነት ሲባል ሁሉም ተግባራዊ ማድረግ ይጠበቅበታል››አቶ ደመቀ መኮንን የኢ. ፌ. ዴ. ሪ. ምክትል ጠቅላይ ሚኒስትር
አዲስ አበባ (ኢዜአ)፡- ‹‹የአስቸኳይ ጊዜ አዋጅ ዝርዝር ድንጋጌዎችን ለዜጎች ጥቅምና ለአገር ደህንነት ሲባል ሁሉም ዜጋ ተግባራዊ ማድረግ ይጠበቅበታል።›› ሲሉ ምክትል ጠቅላይ ሚኒስትር ደመቀ መኮንን ጥሪ አቀረቡ። ‘ለአዋጁ ተፈፃሚነት ሕብረተሰቡ ከሕግ አስከባሪ አካልት ጎን ሊቆም እንደሚገባም አመለከቱ ። ኮሮና ቫይረስን ለመከላከል የታወጀውን አስቸኳይ ጊዜ አዋጅ አፈፃፀም በበላይነት የሚመራው የሚኒስትሮች ኮሚቴ አስተባባሪ ምክትል ጠቅላይ ሚኒስትር ደመቀ መኮንን ከኮሚቴው አባላት ሚኒስትሮችና ከሕግ አስከባሪ አካላት ጋር ትናንት በተወያዩበት ወቅት እንደገለፁት፤ በሽታውን ለመከላከል የወጣውን የሕግ ማዕቀፍ ድንጋጌዎች ለዜጋ ጥቅምና ለአገር ደህንነት ሲባል ገቢራዊ ማድረግና በድንጋጌዎች መመራት ከያንዳንዱ ዜጋ ይጠበቃል። ዜጎች ከሕግ አስከባሪ አካላት ጎን በመቆም በሽታውን ለመከላከል የሚደረገውን ጥረት እንዲያግዙም ጥሪ አቅርበዋል።
እንደ እርሳቸው ገለፃ፤ ዓለምን እያስጨነቀ ያለውን የኮቪድ-19 ወረርሽኝ በኢትዮጵያ ከተከሰተ አንድ ወር አስቆጥሯል፤ የተጠቂዎች ቁጥርም እያደገ መጥቷል። ወረርሽኙን በጊዜ መቆጣጠር ካልተቻለ የከፋ ጉዳት ሊያደርስ ይችላል። ወረርሽኙን ለመከላከል በሚደረገው ጥረት በብሔራዊ ደረጃ ከተቋቋመው ኮሚቴ ሥር ሌሎች ኮሚቴዎች ያሉ ሲሆን፣ ለአዋጁ ተፈፃሚነት ትልቅ ድርሻ ያለው የሕግ አስከባሪ ንዑስ ኮሚቴ ከእነዚህ ውስጥ አንዱ ነው።የአገር መከላከያ ሠራዊት፣ የፌዴራል ፖሊስና የደህንነት አባላት ራሳቸውን ከቫይረሱ ከመጠበቅና የአገር ሉዓላዊነትን ከማስጠበቅ አልፈው ማህበረሰቡን ለመታደግ ትልቅ ተልዕኮ መሸከማቸውንም አመልክተዋል። አዋጁን መሬት ላይ ተፈፃሚ ለማድረግ እስከታችኛው መዋቅር አደረጃጀት እንደሚያስፈልግ ገልፀው፤ በቀጣይ ሁሉም ሥራውን ተከፋፍሎ የሚሠራበት አካሄድ እንደሚኖርም ጠቁመዋል። ‹‹በአሠራሩ ኮሚቴው በየዕለቱ በቪዲዮ ኮንፈረስ በመገናኘት የመረጃ ልውውጥ ይደረጋል፤ የሚያስፈልጉ የድጋፍ ሥራዎችንም ያከናውናል።›› ብለዋል። የውይይቱ ተሳታፊዎች በአዋጁ አፈፃፀም ደንብ፣ ይዘትና አተገባበር ላይ አስተያየቶችን አቅርበው ምላሽ ተሰጥቶባቸዋል። ከነዚህ አስተያየቶች መካከል ከወቅቱ የበዓልና የገበያ ሁኔታ ጋር ተያይዞ የአብያተ ክርስቲያናትና የግብይት ስፍራዎችን የተመለከቱ ጉዳዮች ይገኙበታል።እስካሁን በነበረው አካሄድ የሃይማኖት አባቶች ለምዕመኑ መግለጫ በመስጠትና የጥንቃቄ መመሪያዎች ገቢራዊ እንዲሆኑ በማስተማር ለተጫወቱት ሚና አቶ ደመቀ አመስግነዋል።በጣሊያንና በአሜሪካ ያሉ ሃይማኖታዊ ሥነ-ሥርዓቶችን ተሞክሮ ያነሱት አቶ ደመቀ፣ ለምዕመኑ ደህንነት ሲባል የአዋጁ ድንጋጌዎች እንዲፈፀሙ ከሃይማኖት አባቶች ጋር በመነጋገር ተግባራዊ ማድረግ እንደሚያስፈልግ አመልክተዋል። 
የገጠር የገበያ ማዕከላትን ጨምሮ የገበያ ስፍራዎች ከወትሮው በተለየ የግብይት ስልቶች መሥራት እንዳለባቸው ምክትል ጠቅላይ ሚኒስትሩ ገልፀዋል። ለዚህም የግንዛቤና የመረጃ ልውውጥ ሥራዎችን በመሥራት የበሽታ መከላከል ሥራዎች ውጤታማ እንዲሆኑ ማድረግ አስፈላጊ መሆኑን ተናግረዋል። ‹‹በርካታ አገሮች በመዘናጋታቸው የኮቪድ-19 ወረርሽኝ ዋጋ አስከፍሏቸዋል።›› ያሉት ምክትል ጠቅላይ ሚኒስትሩ፣ በዓለም ጤና ድርጅት የተሰጡ የጥንቃቄ ተግባራትን መፈፀም እንደሚገባ ገልፀዋል።መንግሥት በኮሮና ቫይረስ የተጠቁ ሰዎችን የመመርመር አቅምን ለማሳደግ እየሠራ መሆኑን ጠቅሰው፤ ሁሉም ከፈተናው ለማውጣት ሲባል በአዋጁ የተቀመጡ እገዳዎችና ክልከላዎችን መተግበር እንደሚገባ ገልፀዋል።አዋጁን ለማስፈፀም እስከ ወረዳ ባለው መዋቅር ከፍተኛ የፖለቲካ አመራሮችን ያካተተ አደረጃጀት እንደሚዋቀር ጠቁመው፤ የአዋጁ ተግራዊነት ለተወሰነ አካል ብቻ የማይተውና የሁለም ዜጋ ሃላፊነት መሆኑን አስገንዝበዋል።አዲስ ዘመን ሚያዝያ 6/2012